Na temelju točke 7. Programa održivog razvoja poljoprivrede, šumarstva i ruralnog prostora (Službeni glasnik Grada Zagreba 3/16) i članka 7. stavka 2. Pravilnika o dodjeli potpora male vrijednosti za promociju poljoprivrednih proizvoda (Službeni glasnik Grada Zagreba 14/18) gradonačelnik Grada Zagreba raspisuje

|  |
| --- |
| **JAVNI NATJEČAJ**  **ZA DODJELU POTPORE MALE VRIJEDNOSTI ZA PROMOCIJU POLJOPRIVREDNIH PROIZVODA U 2018.** |

|  |
| --- |
| **1. PREDMET NATJEČAJA** |

Predmet ovoga natječaja je prikupljanje prijava za dodjelu potpora male vrijednosti za promociju poljoprivrednih proizvoda u 2018.

Poljoprivredni proizvodi u smislu ovog pravilnika jesu proizvodi iz Priloga I. Ugovora o funkcioniranju Europske unije, osim duhana, te proizvodi iz Priloga I. Uredbe (EU) br. 1144/2014 Europskog parlamenta i Vijeća.

Potpore male vrijednosti propisane ovim pravilnikom ne obuhvaćaju potpore:

a) koje se dodjeljuju poduzetnicima koji djeluju u sektorima ribarstva i akvakulture, kako je obuhvaćeno Uredbom (EZ) br. 104/2000 (1);

b) koje se dodjeljuju poduzetnicima koji djeluju u primarnoj proizvodnji poljoprivrednih proizvoda;

c) koje se dodjeljuju poduzetnicima koji djeluju u sektoru prerade i stavljanja na tržište poljoprivrednih proizvoda, u sljedećim slučajevima:

- ako je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača odnosno koje na tržište stavljaju poduzetnici u pitanju;

- ako su potpore uvjetovane njihovim djelomičnim ili potpunim prenošenjem na primarne proizvođače;

d) za djelatnosti usmjerene izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću;

e) koje se uvjetuju uporabom domaćih proizvoda umjesto uvezenih.

Ako poduzetnik djeluje u sektorima navedenima u stavku 2. točkama (a), (b) ili (c) ovog članka i djeluje u jednom ili više sektora ili ima druge djelatnosti koje su obuhvaćene područjem primjene ovog pravilnika, ovaj pravilnik primjenjuje se na potpore male vrijednosti dodijeljene u vezi s tim drugim sektorima ili djelatnostima, uz uvjet da se aktivnosti ili troškovi mogu razdvojiti na način da djelatnosti u sektorima koji su isključeni iz područja primjene ovog pravilnika ne ostvaruju korist od de minimis potpore dodijeljene na temelju ovog pravilnika.

Natječaj će biti otvoren do 12. listopada 2018.

|  |
| --- |
| **2. VRSTA I VISINA FINANCIJSKE POTPORE MALE VRIJEDNOSTI** |

Ukupno planirana vrijednost natječaja je 700.000,00 kuna.

Potpore male vrijednosti se dodjeljuju iz Proračuna Grada Zagreba kao bespovratna novčana sredstva u obliku subvencija,

Maksimalan iznos za sve potpore male vrijednosti propisane ovim pravilnikom iznosi 10.000,00 kuna godišnje po korisniku.

Porez na dodanu vrijednost (PDV) nije prihvatljiv trošak za dodjelu potpore kod korisnika koji je porezni obveznik upisan u registar obveznika PDV-a.

|  |
| --- |
| **3. KORISNICI** |

Korisnik potpore je jedan poduzetnik - fizička osoba koja posluje u organizacijskom obliku: obiteljsko poljoprivredno gospodarstvo (dalje u tekstu: OPG) ili obrt registriran za obavljanje poljoprivredne djelatnosti i koji kumulativno ispunjava sljedeće uvjete:

a) upisan je u Upisnik poljoprivrednika kao nositelj poljoprivrednoga gospodarstva,

b) ima prebivalište na području Grada Zagreba,

c) promovira vlastite poljoprivredne proizvode proizvedene na području Grada Zagreba i Zagrebačke županije,

d) nema dugovanja prema proračunu Grada Zagreba i državnom proračunu,

e) u slučaju da je korisnik dosadašnjih potpora Grada Zagreba, prethodno odobrena proračunska sredstva Grada Zagreba utrošio je namjenski i u skladu s ugovorom, odnosno iz drugih razloga nije izgubio pravo na dodjelu gradskih poticajnih sredstava u poljoprivredi i šumarstvu,

f) nije zatražio potporu za aktivnost za koju su sredstva već u cijelosti odobrena iz proračuna Europske unije, državnog proračuna ili proračuna Grada.

|  |
| --- |
| **4. AKTIVNOSTI ZA KOJE SE DODJELJUJE POTPORA I UVJETI DODJELE** |

Potpora male vrijednosti dodjeljivat će se za sljedeće aktivnosti za promociju poljoprivredih proizvoda:

1. sudjelovanje na promotivnim manifestacijama - sajmovi, natjecanja, izložbe i dr.

2. promotivne i marketinške aktivnosti.

Prihvatljivi troškovi za aktivnost iz podtočke 1. ove točke javnog natječaja su:

- kotizacijski troškovi,

- troškovi najma i uređenja prodajnog/promotivnog/izlagačkog prostora.

Prihvatljivi troškovi za aktivnost iz podtočke 2. ove točke javnog natječaja su:

- troškovi izrade letaka, brošura, banera i kataloga vlastitih proizvoda,

- troškovi analize proizvoda u svrhu ocjenjivanja na natjecanjima kvalitete proizvoda.

Uvjet za dodjelu potpora male vrijednosti iz podtočke 1. ove točke javnog natječaja:

- podnositelj prijave sudjelovao je u tekućoj godini na promotivnim manifestacijama na kojima je promovirao/prodavao/izlagao vlastite poljoprivredne proizvode u skladu s proizvodnjom na poljoprivrednom gospodarstvu.

Uvjet za dodjelu potpora male vrijednosti iz podtočke 2. ove točke javnog natječaja:

- podnositelj prijave promovirao je u tekućoj godini vlastite poljoprivredne proizvode u skladu s proizvodnjom na poljoprivrednom gospodarstvu.

|  |
| --- |
| **5. NAČIN I MJESTO PODNOŠENJA PRIJAVA** |

Prijava na natječaj podnosi se na obrascu DPMV PROM koji se može preuzeti u Gradskom uredu za poljoprivredu i šumarstvo, Zagreb, Avenija Dubrovnik 12/IV i PU Sesvete, Trg D. Domjanića 4/III, soba 39, svakog radnog dana od 9,00 do 15,00 sati, a dostupan je i na internetskoj stranici Grada Zagreba ([www.zagreb.hr](http://www.zagreb.hr)).

Prijave na natječaj dostavljaju se zajedno s propisanom dokumentacijom u zatvorenoj omotnici s naznakom: „JAVNI NATJEČAJ ZA DODJELU POTPORE MALE VRIJEDNOSTI ZA PROMOCIJU POLJOPRIVREDNIH PROIZVODA U 2018.“ i to poštom preporučeno ili neposredno u pisarnicu gradske uprave na adresu:

***GRAD ZAGREB***

***Gradski ured za poljoprivredu i šumarstvo***

***Avenija Dubrovnik 12, 10000 Zagreb***

Sva pitanja u vezi s natječajem mogu se tijekom trajanja natječaja poslati na e-mail: vlasta.ranogajec@zagreb.hr najkasnije 5 dana prije isteka roka za predaju prijava na natječaj.

Sve informacije u vezi s natječajem mogu se dobiti na telefone: 6585-629 i 658-5683.

|  |
| --- |
| **6. SADRŽAJ PRIJAVE** |

Prijave na natječaj podnose se na obrascu prijave uz koji se prilaže sljedeća dokumentacija:

- dokaz pravne osobnosti (osobna iskaznica nositelja OPG-a /izvadak iz obrtnog registra);

- dokaz o IBAN transakcijskom računu (ugovor o otvaranju računa i potpisni karton ili kartica računa);

- izvadak iz Upisnika poljoprivrednika ili kompletan ispis iz aplikacije "Agronet";

- izjava o korištenju potpora male vrijednosti;

- izjava o nepostojanju dvostrukog financiranja;

- potvrda Porezne uprave o nepostojanju dugovanja;

- potvrda Gradskoga stambenog komunalnog gospodarstva d.o.o. o nepostojanju dugovanja prema Gradu Zagrebu.

Prijava podnositelja mora sadržavati svu navedenu dokumentaciju. Nepotpune prijave neće se razmatrati.

Sva dokumentacija koja se prilaže Javnom natječaju može biti u izvorniku ili preslici.

|  |
| --- |
| **7. POSTUPAK ODOBRAVANJA POTPORA** |

Prijave na natječaj podnose se Povjerenstvu za dodjelu sredstava potpora male vrijednosti za promociju poljoprivrednih proizvoda (dalje u tekstu: Povjerenstvo) putem Gradskog ureda za poljoprivredu i šumarstvo (dalje u tekstu: Ured).

Ured obavlja administrativnu provjeru prijava po redoslijedu njihovog zaprimanja, na način da će utvrditi pravovremenost i potpunost prijave, udovoljavanje propisanim uvjetima te iznos prihvatljivih troškova.

Ured izrađuje Izvješće o provedenoj administrativnoj provjeri prijave za razmatranje i utvrđivanje Prijedloga liste korisnika potpora male vrijednosti, te ga dostavlja Povjerenstvu.

Povjerenstvo razmatra redoslijedom zaprimanja prijava Izvješće o provedenoj administrativnoj provjeri prijave, te predlaže gradonačelniku liste korisnika potpora male vrijednosti do iskorištenja osiguranih proračunskih sredstava.

Gradonačelnik Grada Zagreba odlučuje o dodjeli potpora zaključkom o utvrđivanju Liste korisnika potpora male vrijednosti na temelju prijedloga Povjerenstva.

Podnositelj prijave, onih što su nepotpune i nepravovremene, onih što ne ispunjavaju propisane uvjete, te onih što nisu povezane s prihvatljivim aktivnostima/troškovima bit će pisano obaviješteni o neuvrštavanju na Listu korisnika potpora male vrijednosti.

|  |
| --- |
| **8. PRIJAVE KOJE SE NEĆE UVRSTITI NA LISTU KORISNIKA POTPORA** |

Na listu korisnika potpora male vrijednosti neće se uvrstiti podnositelji prijava:

* koji podnesu prijavu za potporu koja nije predmet natječaja sukladno točki 1. ovog natječaja,
* koji podnesu prijavu nakon isteka roka za podnošenje prijava,
* koji podnesu prijavu na natječaj koja ne sadrži sve podatke, dokumentaciju i popunjene obrasce određene ovim natječajem, odnosno podnesu prijavu za koju se prilikom administrativne provjere utvrdi da sadrži netočne podatke ili da je priložena neistinita dokumentacija,
* koji ne ispunjavaju uvjete za prijavitelje iz točke 3. ovog natječaja,
* koji podnesu prijavu za aktivnosti koje nisu utvrđene kao prihvatljive aktivnosti u točki 4. ovog natječaja,
* koji podnesu prijavu na način suprotan točki 5. ovog natječaja,
* koji imaju dugovanja prema Gradu Zagrebu i državnom proračunu,
* koji su korisnici dosadašnjih potpora Grada Zagreba, a prethodno odobrena proračunska sredstva Grada Zagreba nisu utrošili namjenski i u skladu s ugovorom, odnosno koji su iz drugih razloga izgubili pravo na dodjelu gradskih poticajnih sredstava u poljoprivredi i šumarstvu,
* koji su zatražili potporu za aktivnost za koju su sredstva već u cijelosti odobrena iz proračuna Europske unije, državnog proračuna ili proračuna Grada,
* ako u trenutku odobrenja u proračunu Grada Zagreba nisu osigurana dostatna proračunska sredstva.

Podnositelj prijave koja neće biti uvrštene u Listu korisnika za dodjelu potpora bit će o istome

pisano obaviješteni.

|  |
| --- |
| **9. OBAVJEŠTAVANJE O REZULTATIMA NATJEČAJA** |

Liste korisnika potpora male vrijednosti bit će objavljene na web-stranici Grada Zagreba ([www.zagreb.hr](http://www.zagreb.hr)) i sadržavat će sljedeće podatke:

* podatke o korisniku potpore,
* aktivnost za koju se potpora odobrava,
* iznos potpore.

Korisnici potpora male vrijednosti bit će obaviješteni pisanim putem o iznosu dodijeljene potpore male vrijednosti.

|  |
| --- |
| **10. UGOVOR O KORIŠTENJU POTPORA** |

Na temelju utvrđene Liste korisnika potpora male vrijednosti s korisnicima će se sklapati ugovori o korištenju potpore male vrijednosti kojima se uređuje način isplate potpore, potrebna dokumentacija za isplatu, rok za početak i dovršetak aktivnosti, produženje roka, prihvatljivi troškovi, kontrola utroška sredstava, izmjene i dopune ugovora, raskid ugovora, rješavanje sporova, te povrat sredstava u slučaju nevraćanja neutrošenih ili nenamjenski utrošenih sredstava.

Ako se korisnici potpora male vrijednosti ne odazovu pozivu na sklapanje ugovora o korištenju u roku od 30 dana od dana primitka poziva smatrat će se da su odustali od natječaja o čemu će biti obaviješteni pisanim putem.

|  |
| --- |
| **11. KUMULACIJA POTPORA** |

Potpore male vrijednosti koje se dodjeljuju u skladu s ovim pravilnikom mogu se kumulirati s potporama male vrijednosti dodijeljenima u skladu s Uredbom Komisije (EU) br. 360/2012 do gornjih granica utvrđenih u ovoj uredbi od 500.000,00 eura.

Potpore male vrijednosti mogu se pribrajati potporama male vrijednosti dodijeljenima u skladu s drugim uredbama o potporama male vrijednosti do odgovarajuće gornje granice od 200.000,00 eura.

Potpore male vrijednosti dodijeljene na temelju ovog pravilnika mogu se zbrajati s drugim državnim potporama pod uvjetom da se te potpore odnose na različite prihvatljive troškove. Za iste prihvatljive troškove potpore male vrijednosti dodijeljene na temelju ovog pravilnika mogu se zbrajati s drugim potporama, ali samo do maksimalnog intenziteta utvrđenog Uredbom Komisije (EU) broj 702/2014 o izuzetim potporama (ABER).

|  |
| --- |
| **12. POVRAT SREDSTAVA POTPORE** |

Korisnik potpore male vrijednosti dužan je isplaćena sredstva vratiti u proračun Grada Zagreba u roku od sedam dana od dana primitka pisane obavijesti o povratu sredstava ako je:

- odobrena sredstva potpore utrošio nenamjenski,

- dostavio neistinitu dokumentaciju ili dao neistinite podatke.

Korisnik potpore male vrijednosti koji je pozvan na povrat sredstava gubi pravo na korištenje potpora Grada Zagreba sljedeće tri godine.